**CAIET DE SARCINI**

**Servicii prestate de organizații specializate - consultanță și asistență privind elaborarea raportului non-financiar**

1. **Prezentarea sumară a Societății Naționale de Gaze Naturale Romgaz S.A. („Romgaz” sau „Societatea”)**

Romgaz, cu sediul în Mediaş, România, are ca principal obiect de activitate cercetarea geologică pentru descoperirea de noi rezerve, extracția şi înmagazinarea gazelor naturale, producție și furnizare de energie electrică.

Romgaz este unul dintre principalii producători și furnizori de gaze naturale din România.

Din punct de vedere organizatoric, Societatea are în componenţă sediul și şase sucursale pe teritoriul României - Sucursala Mediaş, Sucursala Târgu Mureş, Sucursala de Intervenţii, Reparaţii Capitale şi Operaţii Speciale la Sonde Mediaş („SIRCOSS”), Sucursala de Transport Tehnologic şi Mentenanţă Târgu Mureş („STTM”), Sucursala de Producţie Energie Electrică Iernut și o sucursală în Slovacia (Sucursala Bratislava). De asemenea, Romgaz este asociat unic în cadrul ***SNGN Romgaz SA – Filiala de Înmagazinare Gaze Naturale Depogaz Ploieşti SRL***, filială care a preluat operarea depozitelor de înmagazinare aflate în concesiunea Romgaz.

Informații suplimentare despre Romgaz puteți afla accesând site-ul www.romgaz.ro.

Acţiunile Societăţii sunt admise la tranzacționare din anul 2013 pe piaţa reglementată administrată de Bursa de Valori din București și respectiv de Bursa de Valori din Londra. Acționar principal este statul român cu o participație de 70%.

Romgaz are obligația includerii în raportul administratorilor, începând cu exerciţiului financiar 2017, o declaraţie nefinanciară. Alternativ declarației non-financiare, Romgaz poate întocmi un raport separat care cuprinde informațiile cerute pentru declarația nefinanciară care trebuie să fie publicat pe pagina sa de internet în maxim şase luni de la data bilanţului.

Declaraţia nefinanciară/raportul separat trebuie elaborat în conformitate cu prevederile:

Directivei 2013/34/UE privind situaţiile financiare anuale, situaţiile financiare consolidate şi rapoarte conexe ale anumitor tipuri de întreprinderi[[1]](#footnote-1);

* Directivei 2014/95/UE în ceea ce priveşte prezentarea de informaţii nefinanciare şi de informaţii privind diversitatea de către anumite întreprinderi şi grupuri mari[[2]](#footnote-2);
* Ordinului MFP nr.1.938 din 17 august 2016 privind modificarea şi completarea unor reglementări contabile, prin care se transpun parţial directivele menţionate anterior;
* Ordinului MFP nr.2.844 din 12 decembrie 2016 pentru aprobarea Reglementărilor contabile conforme cu Standardele Internaţionale de raportare Financiară;
* Comunicării CE 2017/C 215/01[[3]](#footnote-3).

# Obiectul contractului

Romgaz îşi propune să achiziționeze servicii de consultanță și asistență privind elaborarea raportului non-financiar distinct aferent anului financiar încheiat la 31 decembrie 2020.

Consultanţa şi asistența vor viza, fără a se limita la acestea, următoarele aspecte ale procesului de raportare:

* alegerea standardului/metodologiei de raportare;
* elaborarea calendarului proiectului cu etapele principale;
* coordonarea tuturor etapelor pregătirii raportării: identificarea şi prioritizarea părților interesate; identificarea aspectelor nefinanciare potențial relevante şi a riscurilor asociate; consultarea părților interesate în vederea identificării aspectelor relevante de raportat; realizarea matricei de materialitate în vederea stabilirii aspectelor nefinanciare care vor fi incluse în raport; identificarea unor indicatori cheie de performanță nefinanciară; colectarea, verificarea şi validarea datelor; analizarea rezultatelor şi selectarea datelor pentru raport;
* stabilirea structurii raportului şi elaborarea raportului în limba română şi engleză;
* asigurarea creaţiei grafice a raportului, creaţie pretabilă a se publica în format electronic şi print.

Romgaz va pune la dispoziţia prestatorului datele şi informaţiile necesare întocmirii raportului și va asigura suportul personalului responsabil din cadrul Societății cu privire la acest proiect, în termenele agreate de comun acord la începerea contractului. Locul principal de prestare a serviciilor este sediul Romgaz: Piaţa C.I. Motaş, nr.4, Mediaş.

Societatea a elaborat pentru prima dată un raport non-financiar aferent exerciţiului financiar încheiat la data de 31 decembrie 2017.

1. **Termenul de prestare a serviciilor**

Activitatea privind prestarea serviciilor ce fac obiectul caietului de sarcini se va concretiza în rapoarte cu următoarele termene de predare:

* raport preliminar: cel târziu 29 mai 2021;
* raport final: cel târziu 12 iunie 2021.
1. **Obligațiile prestatorului**

Prestatorul va furniza serviciile menționate în cadrul Capitolului 2., în vederea emiterii raportului solicitat.

La semnarea contractului, consultantul va semna un acord de confidențialitate privind informațiile care i-au survenit pe parcursul derulării contractului.

Raportul se va emite în limba română şi, separat, în limba engleză.

Raportul preliminar va fi transmis către Romgaz în format .doc/alt format editabil prin e-mail la adresa comunicare@romgaz.ro în termenul menționate la Capitolul 3.

Raportul final va fi transmis către Romgaz în original prin curier și în format .doc sau alt format editabil prin e-mail la adresa comunicare@romgaz.ro în termenul menționate la Capitolul 3.

Prin livrarea Raportului final, se transferă dreptul de autor asupra lucrării şi conţinutului ei, către Beneficiar.

# Durata contractului

Prezentul contract acoperă o perioadă de un an, expirând în momentul îndeplinirii obligațiilor de raportare non-financiară pentru anul financiar încheiat la 31 decembrie 2020.

# Criterii de calificare

Se impune ca ofertanții care vor asigura consultanța și asistență cu privire la elaborarea Raportului non-financiar pentru anul 2020 să presteze serviciile la cele mai înalte standarde profesionale. De asemenea, în prestarea serviciilor, ofertanții trebuie să aibă în vedere și reglementările specifice raportărilor non-financiare conform legislaţiei în vigoare, dar şi reglementările specifice sectorului de activitate al Romgaz şi calitatea de companie listată la bursă.

Pentru demonstrarea experienței similare, ofertanții vor transmite Societății cel puțin o o lucrare model prestată pentru alţi beneficiari/clienți.

# Criteriul de atribuire

Oferta câștigătoare va fi desemnată oferta cu cel mai mic preţ.

Propunerea financiară va cuprinde prețul aferent serviciilor ce urmează a fi prestate și va include toate cheltuielile prestatorului rezultate din prestarea serviciilor, inclusiv cheltuieli adiacente precum cheltuieli de deplasare, curierat, etc.

1. Directiva 2013/34/UE a Parlamentului European şi a Consiliului privind situaţiile financiare anuale, situaţiile financiare consolidate şi rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European şi a Consiliului şi de abrogare a Directivelor 78/660/CEE şi 83/349/CEE ale Consiliului. [↑](#footnote-ref-1)
2. Directiva 2014/95/UE a Parlamentului European şi a Consiliului din 22 octombrie 2014 de modificare a Directivei 2013/34/UE în ceea ce priveşte prezentarea de informaţii nefinanciare şi de informaţii privind diversitatea de către anumite întreprinderi şi grupuri mari. [↑](#footnote-ref-2)
3. Comunicarea 2017/C 215/01 a Comisiei Europene cuprinzând Ghidul privind raportarea informaţiilor nefinanciare (metodologia de raportare a informaţiilor nefinanciare). [↑](#footnote-ref-3)